བན་བོན་རྩོད་པ་བྱེད་པའི་སྐབས་སུ་བོན་ལའང་གཞི་ལམ་འབྲས་གསུམ་དང་ལྟ་སྒོམ་སྤྱོད་གསུམ་སོགས་ཆོས་དང་དབྱིབ་མཚུངས་དོད་མཚུངས་ཡོད་པ་བན་ཕྱོགས་ཀྱི་དཔེ་ཆ་རྣམས་སུའང་ཡོད་པ།དཔེར་ན་བན་དེའི་པདྨ་བཀའ་ཐང་ལས།བི་མ་མི་ཏྲ་ལི་ཤི་སྟག་རིངས་གཉིས།།གྲུབ་མཐའ་བཟུང་ནས་དགག་རེ་བྱེད་བཅུག་པས།།རྒྱལ་པོས་ཆོས་ལ་ཡིད་ཆེ་བོན་ཐེ་ཚོམ།།བོན་གྱི་ཐེག་དགུ་ཆོས་ཀྱི་ཐེག་དགུ་རྣམས།།ལོ་ཙྰ་རྣམས་ཀྱིས་འགེགས་རེ་རེད་བྱེད་བཅུག་པས།།རྒྱལ་པོས་ཆོས་ལ་ཡིད་ཆེས་བོན་ཐེ་ཚོམ།།ཞེས་པ་སོགས་ཆོཤེས་པར་བྱའོ།།།བོད་ཀྱི་པཎ་ཊི་ཏ་སྡེ་སྲིད་སངས་རྒྱས་མཆོག་གིས་རྩིས་གཞུང་ལས་ཀྱང་།ཞང་ཞུང་བོན་གྱིས་འདུལ་དགོངས་ནས།།སྟོན་པ་གཤེན་རབ་མི་བོར་སྤྲུལ།།བོན་གྱི་ཐེག་པ་རིམ་པ་དགུར་བསྟན།།འགྲོ་རྣམས་གཡུང་དྲུང་ལམ་ལ་བཀོད།།ཞེས་བསྟན་ཡོད།དེས་ན་འདིར་བཤད་པའི་བོན་ཞེས་པ་དེ་སྲིད་པའི་བོན་མ་ཡིན་ཏེ།སྲིད་པའི་བོན་ནི་མོ་རྩིས་སྨན་གཏོ་དང་མདོས་འདུར་སོགས་འཇིག་རྟེན་པའི་བོན་ཏེ་དམངས་ཁྲོད་ནང་དུ་དར་བའི་བོན་ཁོ་ན་ཡིན་པ་ལས་རྒྱ་གར་གྱི་དབུ་མ་ལ་འགྲན་ནུས་པའི་ལྟ་སྒོམ་སྤྱོད་པ་སོགས་མེད།དེའི་སྐབས་སུ་ཆོས་དང་རྩོད་པ་ཐུག་སའི་བོན་ནི་སྔགས་རྫོགས་ཀྱི་བོན་རྣམས་ཡིན་པར་ཤིན་ཏུ་གསལ།དཔེར་ན་བོན་ལུགས་སྲིད་པ་རྒྱུད་ཀྱི་ཁ་བྱང་།འཕྲུལ་ངག་བོན་གྱི་བསྒྲགས་བྱང་།སྤ་ཚང་བསྟན་འབྱུང་བསྟན་པའི་རྣམ་བཤད་དར་རྒྱས་གསལ་སྒྲོན།རྒྱལ་རབས་བོན་གྱི་འབྱུང་གནས།ལེགས་བཤད་རིན་པོ་ཆེའི་མཛོད་སོགས་ལས་བན་བོན་གཉིས་རྩོད་པའི་ཤག་འདེབས་པ་དང་གྲུབ་རྟགས་སྟོན་རེ་སོགས་མང་པོ་བྱས་ཡོད་པས་བོན་རྒྱལ་ལ་ཆོས་ཕམ་པར་བཤད།དེའི་ནང་དུ་བཻ་རོ་ཙ་ན་ཉིད་བོན་ཕྱོགས་ཡོད་པར་མ་ཟད།བཻ་རོ་ཙ་ནས་རྐང་མགྱོག་གི་གྲུབ་པ་ཐོབ་པར་བཤད་པས་སོ།།འོན་ཀྱང་བོད་ཀྱི་རྒྱལ་རབས་དེབ་ཐར་ལོ་རྒྱུས་སོགས་སུ་གང་ཞུས་ཀྱི་དཔེ་ཆ་དེ་དག་ལས་ལུང་ཚིག་གཅིག་ཀྱང་དྲངས་མེད་པར་མ་ཟད་དཔེ་དེ་ལྟ་བུ་ཡོད་པའི་ཚིག་གི་ཟུར་ཙམ་ཡང་བསྟན་མེད།